จำคุก “เม้ง พระรามเก้า” 2 ปี! ฟ้องเท็จ “อ๋า IFEC” โกงขายที่ดินบริษัท
จำคุก “เม้ง พระรามเก้า” 2 ปี! ฟ้องเท็จ “อ๋า IFEC” โกงขายที่ดินบริษัท
21 ก.พ. 2562

สืบเนื่องจากกรณี วิชัย ถาวรวัฒนยงค์  อดีตประธานกรรมการ บริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC กล่าวหาว่า นายสิทธิชัย พรทรัพย์อนันต์ อดีตประธานเจ้าหน้าที่บริหาร IFEC นำที่ดินของบริษัทฯ ยกให้ผู้ซื้อฟรี เอื้อประโยชน์กลุ่มทุนที่แสวงหาผลประโยชน์ใน IFEC ทั้งๆ ที่เป็นการโอนที่ดินที่ใช้เป็นทางเข้าออกของที่ดินที่บริษัทฯ ขายให้ผู้ซื้อไปก่อนหน้านี้แล้ว และเป็นการกระทำตามเงื่อนไขของสัญญาซื้อขายที่ดิน ซึ่งทำให้ IFEC ขายที่ดินได้ในราคาสูงขึ้นถึง 4 เท่า โดยนายสิทธิชัยและกรรมการบริหารทุกคนทำตามมติบอร์ด และสัญญาจะซื้อจะขายที่ดิน อีกทั้ง นายวิชัย เองเป็นคนลงลายมือชื่อขายที่ดินดังกล่าวเองด้วย
ขณะที่ศาลจังหวัดฉะเชิงเทราเห็นว่า นายวิชัย และ นายสิทธิชัย มีการขัดแย้งกันในการแย่งอำนาจการบริหารงานในบริษัท จึงมีการดำเนินคดีแพ่งและอาญา เพื่อกลั่นแกล้งกันเพื่อบีบบังคับกดดันอีกฝ่าย เพื่อเป็นประโยชน์ที่ตนกับพวกจะได้เข้าไปเป็นผู้บริหารกิจการ IFEC ซึ่งการกระทำของนายวิชัยเป็นการนำความเท็จมาฟ้องต่อศาลว่านายสิทธิชัยทำความผิดทางอาญาอันไม่เป็นความจริง
นอกจากนี้ ศาลยังไม่เชื่อที่นายวิชัยอ้างว่าลายมือที่ลงนามในสัญญาซื้อขายที่ดินของตนเป็นลายมือปลอม เนื่องจากศาลพิจารณาจากลักษณะลีลาการเขียนและตัวอักษรลายมือชื่อของนายวิชัยในหลายๆ เอกสารนั้นเป็นลายมือของบุคคลคนเดียวกัน ยากที่ผู้อื่นจะปลอมหรือเลียนแบบได้
อย่างไรก็ตาม วานนี้ (20 ก.พ.62) ศาลจังหวัดฉะเชิงเทรา ได้มีการพิจารณาคดี หมายเลขดำที่ 1313/2560 ซึ่ง นายสิทธิชัย พรทรัพย์อนันต์ อดีตประธานเจ้าหน้าที่บริหาร  IFEC ยื่นฟ้องคดีอาญากับ นายแพทย์วิชัย ถาวรวัฒนยงค์ อดีตประธานกรรมการ IFEC และ IFEC ในความผิดฐานฟ้องเท็จ คดีที่เกี่ยวข้องกับการซื้อขายที่ดินที่ อ.บ้านโพธิ์ จ.ฉะเชิงเทรา
โดยศาลจังหวัดฉะเชิงเทรา มีคำพิพากษาตัดสินสั่งจำคุก นายวิชัย ถาวรวัฒนยงค์ อดีตประธานกรรมการ IFEC เป็นเวลา 2 ปี ในข้อหาฟ้องเท็จ
อีกทั้งก่อนหน้านี้ นายวิชัย เคยนำคดีเรื่องการขายที่ดินที่ อ.บ้านโพธิ์ จ.ฉะเชิงเทรา มาฟ้องนายสิทธิชัยเป็นจำเลยในคดีอาญา หมายเลขดำที่ อ.773/2560 ที่ศาลจังหวัดฉะเชิงเทรา ซึ่งศาลมีคำพิพากษายกฟ้องไป เมื่อวันที่ 13 ธันวาคม 2561 ซึ่งนายวิชัยก็ไม่เคยกล่าวแย้งว่าลายมือชื่อของตนนั้นเป็นลายมือชื่อปลอมแต่ประการใด
ส่วนอีกคดี ที่ศาลแพ่งกรุงเทพใต้ เป็นคดีหมายเลขดำที่ พ.1490/2560 นายวิชัย เป็นโจทก์ยื่นฟ้อง 3 โบรกเกอร์ (บริษัทหลักทรัพย์ ทรีนิตี้ จำกัด, บริษัทหลักทรัพย์ เคทีบี (ประเทศไทย) จำกัด และบริษัทหลักทรัพย์ เมย์แบงก์ กิมเอ็ง (ประเทศไทย) จำกัด (มหาชน) ว่ามีการปลอมลายมือชื่อในการทำสัญญากู้เงินเพื่อซื้อขายหลักทรัพย์ ซึ่งตนไม่เคยจำนำหุ้น และยังขอคุ้มครองไม่ให้มีการขายทอดตลาดหุ้นของตน แต่ต้องจำนนกับคำซักค้านและหลักฐาน ตามที่ปรากฏในคำพิพากษา เมื่อวันที่ 27 กันยายน  2561
โดยศาลระบุว่า นายวิชัย จบการศึกษาแพทย์ศาสตร์บัณฑิต มีประสบการณ์วิชาชีพนายแพทย์เป็นเวลานาน เป็นถึงประธานบริษัทของบริษัทในตลาดหลักทรัพย์ มีประสบการณ์ซื้อขายหุ้นในตลาดหลักทรัพย์มากกว่า 10 ปี ด้วยวัยวุฒิและคุณวุฒิ ศาลเชื่อว่านายวิชัยต้องรู้ตั้งแต่แรกแล้วว่าการลงลายมือชื่อในเอกสารใดใดนั้นย่อมมีผลผูกพันตามกฎหมาย การที่จะลงลายมือชื่อในเอกสารใดใด ย่อมเชื่อได้ว่านายวิชัยต้องรู้แล้วว่าเป็นเอกสารอะไรและจะผูกพันตนเองอย่างไรในอนาคต
ทั้งนี้ ยังไม่เป็นที่แน่ชัดว่า นายวิชัย จะดำเนินการเพื่อขอยื่นอุทธรณ์ต่อศาลหรือไม่ หากมีความคืบหน้าเพิ่มเติม “ข่าวหุ้นธุรกิจออนไลน์” จะรายงานให้ทราบเป็นรายต่อไป